Cunctis in fidei integritate permanentibus notum omnibus, quod ego Hugo, episcopus Autisiodorensium, ob creatoris amorem omnium, seu pro remedio patris mei Lanberti matrisque meæ Adheleydis animarum, omnium quoque salute fonte babtismatis renatorum, trado Deo omnium creatori bonorum, sanctisque ejus apostolis Petro et Paulo, Cluniensique cœnobio, cui preest domnus Odilo abbas, cujusdam medie[t]atem curtis vocatæ Givriacum, in Divionensium sitæ finibus, quam prefata genitrix mea supradicto delegavit loco. Non solum igitur predictam medietatem, verum etiam alterius donationem medietatis laudo et corroboro, quam olim soror mea Maheldis et sponsus ejus Gauzfredus prelibato fecerunt cœnobio; ut habitatores monasterii ambas partes teneant, inquietante nullo, cum omnibus quæ jam dicta mater mea habere visa est vel aliquis per eam in eodem loco, cum consuetudinibus et placitis, cum utriusque sexus mancipiis, campis, vineis, pratis, silvis, aquis, cum introituum et exituum viis, cum omni integritate. Omnes quidem particeps fieri opto nimium, sed precipue Girardum, qui maximam partem habebat ex me in benefitium. Hujus ego rei gratiam accipio a predicto patre domno Odelone et a fratribus, auri quinque libras habens quoddam turibulum. Testes: Hugo presul, Otto comes, Gauzlenus episcopus, Ugo vicomes, Walterius et frater ejus Lanbertus, Roclenus prepositus, Landricus, Warulfus, Ademarus, Acelinus abbas. Adraldus scripsit anno M. XVIIII Dominicæ incarnationis, regnante Rotberto rege anno XXXII uncionis suæ. Testes: Girardus Fonevensis, Tetbaldus.